১৭ এপ্রিল তো চলেই এল। কেমন চলছে প্রচার? 
যা ভেবেছিলাম, তার চেয়ে ভাল চলছে। 
খারাপ কিছু ভেবেছিলেন নাকি?
এখানে তৃণমূলের একটা গোষ্ঠীদ্বন্দ্ব চলছিল। সেটা প্রথম দিনেই মিটিয়ে দিয়েছিলাম। ভুল বোঝাবুঝি, অভিমান হ্যান-ত্যান যা হয় আর কী! আট-ন’বছরের একটা গোলমাল ১০ মিনিটে সল্‌ভ করে দিয়েছি। প্রত্যেককে ডেকে বসিয়ে বলেছিলাম, দেখ আমি প্রার্থী নই। এখনই বেরিয়ে যেতে পারি। তোমরা যদি কাজ না করতে চাও একসঙ্গে, সেটা বলে দাও। তাহলে ট্রেনের টিকিট কেটে চলে যাব। অনেক সময় আছে। আরেকটা প্রার্থী পেয়ে যাবে।
 
আপনি কি প্রচারে উটও সঙ্গে নিয়েছেন নাকি? ফেসবুকে উট-সমেত প্রচারের ছবি দিয়েছেন! ব্যাপারটা কি আয়া উট পাহাড় কে নীচে’র মতো কিছু?
(হাসি) আসলে একটা গ্রামে গিয়েছিলাম প্রচারে। মুসলিম গ্রাম। ওঁদের কাছে উট সৌভাগ্যের প্রতীক। বাচ্চা উটটাকে দেখে এত মিষ্টি লাগল! সঙ্গে যারা ঘোরে, তারাই ছবিটা তুলে দিয়েছে। ভাল লাগল, তাই ফেসবুকে দিয়েছি।
লোকসভা নির্বাচনের সময় তো ক্রিকেটও খেলেছিলেন প্রচারে গিয়ে। এবারও খেলছেন নাকি?
ক্রিকেট তো যেখানে পেরেছি, খেলেছি। মিটিং পরে হবে, আগে ক্রিকেট! কাউকে খেলতে দেখলে নিজেকে আর সামলাতে পারি না। আমার ফ্রোজেন শোলডার হয়েছে। একটু অসুবিধে হয়েছে। তবে খেলেছি। 
‘ওবেলা’র সঙ্গে আগের সাক্ষাত্কারে বলেছিলেন, আপনি যে ‘ভূমি’র লিড ভোকালিস্ট, সেই পরিচয়টাই আপনার নির্বাচনী এলাকায় কেউ জানে না। সেই পরিচয়টা কি তৈরি করতে পারলেন?
না! এতটাই দূরবর্তী জায়গাগুলো, যে বাংলা ব্যান্ডের কথাই কেউ জানে না। এমনকী, ‘তোমার দেখা নাই রে’ও কেউ শোনেনি। এখানে সংখ্যালঘুরাই সংখ্যাগুরু। ৭০ শতাংশ মুসলিম। গোটা মালদহ জেলার ক্ষেত্রেই এটা বলা যায়। ওরা ব্যান্ড-ফ্যান্ড কিছু জানে না। বাড়ি ফেরার পথে হয়তো পুরনো হিন্দি গান শোনে চায়ের দোকানে বসে। ওখানে তো আর কিছু নেই, ওটাই ওদের সিসিডি। দে আর ভেরি সিম্পল অ্যান্ড অনেস্ট পিপল। তবে এখন আবার ওরাই রাজনীতি-সচেতন হয়ে গিয়েছে। দিদির জন্যই হোক বা যা-ই হোক। এটা আমার অ্যাডভান্টেজ।
এই সচেতনতা তার মানে সিপিএম-কংগ্রেস জোটে কোনও প্রভাব পড়তে দেবে না?
না। এখানে আমাদের প্রধান প্রতিপক্ষ কিন্তু কংগ্রেস। 
কিন্তু চাঁচলের জোটপ্রার্থী আসিফ মেহবুব তো বেশ শক্ত প্রতিপক্ষ বলেই সকলে জানেন...।
আসিফের বাবা মারা যাওয়ার পর সিমপ্যাথেটিক গ্রাউন্ডে উনি প্রথমবার নির্বাচিত হয়েছিলেন। দ্বিতীয়বার তৃণমূলের সাহায্য নিয়ে নির্বাচিত হলেন। বাট দ্যাট গাই হ্যাজ ডান নাথিং। একবার এসে যে মানুষের সঙ্গে হাত মেলাবেন, চা খাবেন, সেটা পর্যন্ত করেননি। অথচ দিদির উদ্যোগে উন্নয়ন তো মানুষের কাছে পৌঁছেছে। লোকে দু’টাকা কেজি চাল, দু’টাকা কেজি গম, সাইকেল ইত্যাদি তো পেয়েছে। কাজেই আমার কাজ অনেকটাই এগিয়ে। আসিফ তো অনেক জায়গায় ঢুকতেই পারেননি। বেচারা!
আপনাকে তো তুলনামূলকভাবে চাঁচলের মতো একটা কঠিন আসনে লড়তে পাঠানো হল। ইন্দ্রনীল সেনকে চন্দননগরের মতো সোজা আসন দেওয়া হল। অথচ লোকসভা নির্বাচনে বহরমপুর আসনে ইন্দ্রনীল প্রায় সাড়ে তিন লক্ষ ভোটে হেরেছিলেন। যেটা রেকর্ড ছিল। আপনি ওঁর চেয়ে ভাল ফল করেছিলেন উত্তর মালদহ আসনে...।
দেখুন, আমি তো হরিশ্চন্দ্রপুর আসনটা চেয়েছিলাম। যেটা আমার প্রায় সাজানো ছিল। দিদি আমাকে বললেন, যেহেতু হরিশ্চন্দ্রপুরে ফরওয়ার্ড ব্লক থেকে একজন আমাদের পার্টিতে যোগ দিয়েছেন, তাই ওই আসনটা ছেড়ে দিতে। বললেন, উনি স্থানীয় বিধায়ক। কাজ করেছেন। বিধানসভায় সেখানকার সমস্যা নিয়ে অনেক কথা বলেছেন। এখানে ট্র্যাডিশনাল ভোট হয়। যারা কংগ্রেসকে ভোট দেয়, তারা কোনওদিন জোটকে ভোট দেবে না। এই সুইংটা আমার পক্ষেই যাবে। আর চন্দননগর ইন্দ্রনীলকে দেওয়া হয়েছে। ওটা নিশ্চিত আসন হোক বা যা-ই হোক, লড়তে তো হবে। 
হরিশ্চন্দ্রপুরে সাজানো একটা জায়গা ছেড়ে চাঁচলে আবার নিজের জমি তৈরি করাটা তো ইন্দ্রনীলের চেয়ে কঠিন?
অবশ্যই। হরিশ্চন্দ্রপুরে আমি অনেক কাজ করেছি। তবে চাঁচলে লড়ার একটা সুবিধাও আছে। লোকসভায় হেরে যাওয়ায় বহু মানুষের ক্ষোভ হয়েছিল। অনেকেই চেয়েছিলেন, আমি জিতি। কাজেই সেই সিমপ্যাথিটা খানিকটা হলেও আছে। 
ইন্দ্রনীল এবং আপনি, দু’জনেই বেশ বড় ব্যবধানে হেরেছিলেন লোকসভা নির্বাচনে। তা সত্ত্বেও আপনাদের উপর মমতা বন্দ্যোপাধ্যায় এত ভরসা রাখলেন কেন?
আমার সঙ্গে তো দিদির একটা সম্পর্ক আগে থেকেই ছিল। আশির দশক থেকেই। আমি কিন্তু সত্ভাবে মানুষের জন্য লড়েছিলাম। নিজের জন্য লড়িনি। লোকে তো ঘাবড়ে যাচ্ছে, পাইপয়সার হিসেব চাইছি দেখে! অন্যরা তো তা করে না। আমি বলি, এটা তো আমার বাবার টাকা নয়। ভরসাটা দিদির আশীর্বাদই বলতে পারেন। উনি জানেন, আমি মানুষকে ভালবাসি। হরিশ্চন্দ্রপুরের কথা টেলিভিশনে, খবরের কাগজে বলি। সে জন্যই হয়তো মনে করেন, ভরসা রাখা যায় আমার উপর।
আর ইন্দ্রনীল? ওঁকে রাজনীতিক হিসেবে কত নম্বর দেবেন? রেকর্ড ভোটে হারার পরেও ওঁকে কেন টিকিট দেওয়া হল বলুন তো?
ইন্দ্রনীলকে (সেন) যতটুকু চিনি, ও কিন্তু বেশ সচ্ছল। বেশ জ্ঞানী। ইন ফ্যাক্ট আমার চেয়েও বেশি। ওর সাংগঠনিক ক্ষমতা দারুণ। এত প্রোগ্রাম অর্গানাইজ করা চাট্টিখানি কথা নয়। এটা প্রশংসা করার মতো। ওর রাজনৈতিক পলিসি কী, সেটা বলতে পারব না। কারণ ওর সঙ্গে কোনওদিন রাজনীতি নিয়ে আলোচনা করিনি...হি ইজ স্মার্ট।

উট এবং প্রার্থী! 
যাঁরা কংগ্রেসকে ভোট দেন, তাঁরা জোটে ভোট দেবেন না, এটা বুঝছেন কী করে? একটু অতিসরলীকরণ হয়ে গেল না?
পুরো না বুঝতে পারলেও এই ব্যাপারটা তো আছেই। যেমন কমিটেড সিপিএম ভোট আছে। এই আসনে বিজেপি একটা ফ্যাক্টর। ওদের প্রার্থী দীপঙ্কর রাম স্থানীয় ছেলে। তবে মুসলিম ভোটাররা বিজেপি’কে ভোট দেবেন না। সিপিএম’কেও দেবেন না। আসিফ তো কোনও কাজই করেননি। একটা কাজ দেখান উনি। একটা রাস্তা বা একটা টিউবওয়েল দেখান তো?
এর জন্যই কি আপনি আশাবাদী?
হ্যাঁ। এসব পলিটিক্যাল ক্যালকুলেশন আগে জানতাম না। ধীরে ধীরে জানতে পারছি।
২০১৪’র লোকসভা নির্বাচন থেকে ২০১৬’র বিধানসভা নির্বাচন, অনেকটাই হিসেবি হয়েছেন আর কী...!
(হাসি) সমুদ্রে সাঁতার কাটতে শিখে এখন আমি পুকুরে নেমেছি। 
নারদ-কাণ্ড, সিন্ডিকেট, বিবেকানন্দ উড়ালপুলের প্রভাব কি ভোটের বাক্সে পড়বে না?
নো এফেক্ট অ্যাট অল! জিরো এফেক্ট! এখানকার সাধারণ মানুষ দু’মুঠো চাল চান। একটু ভালভাবে বাঁচতে চান। দিস ইজ পার্ট অফ বেঙ্গল হুইচ ইজ আউট অফ বেঙ্গল। মালদহ জেলাটাকে মনে হয় আলাদা একটা রাজ্য। ট্র্যাডিশনই আছে, পশ্চিমবঙ্গ যাকে বাছে, তার উল্টোটা এখানকার মানুষ বাছেন। যখন সিপিএম ছিল, তখন কংগ্রেসকে নির্বাচিত করেছে মালদহ। যখন কংগ্রেস ছিল, তখন সিপিএমকে সমর্থন করেছে। তৃণমূল আসার সময় কংগ্রেসকে ভোট দিয়েছেন এখানকার মানুষ। একজন তো বললেনই, ‘আমরা হচ্ছি ইলিশ মাছ। স্রোতের বিপরীতে চলি’। আমি এবার ভীষণই আশাবাদী। 
ভোটের ফল কী হবে বলে মনে হয় এ রাজ্যে?
৬৫ শতাংশ ভোট আমরা পাব।
আসন কমবে মনে হয়?
নাহ্‌! উন্নয়নটা মানুষ দেখতে পাচ্ছেন। মানুষ বুঝে গিয়েছেন, কলকাতায় বসে কিছু মিডিয়া সারাক্ষণ উল্টো কথা বলে চলেছে। এখানকার মানুষ বাড়িতে বসে সব পেয়ে যাচ্ছেন। কী পাচ্ছেন না? লোকে নিতে পারছে না, হাতের উপর হাতুড়ি চিহ্ন। তারা বলছে, ঘেন্না লাগছে। আমরাও তো একসময় কংগ্রেস করেছি। আমরা তো কংগ্রেস ফ্যামিলি। এটার দিকে জাস্ট তাকাতে পারছি না!
কংগ্রেস করা মানুষগুলো আপনাকে দেখে কী বলছেন? আপনি তো হাত ছেড়ে ঘাসফুলে?
সকলেই তৃণমূলে চলে এসেছেন। মা মারা যাওয়ার আগে শেষ ভোটটা দিয়েছিলেন তৃণমূলে। জোর গলায় ঘোষণা করেছিলেন, ‘আমি কিন্তু ভোটটা মমতাকে দিলাম।’ মায়ের কাছেই তো দিদির হাতেখড়ি!
এবারও যদি হেরে যান, তাহলে কি আবার ভোটে দাঁড়াবেন? আপনার সম্পর্কে অনেকের মত, আপনি খানিকটা সিপিএমের অসীম দাশগুপ্তের মতো। যিনি শুধুমাত্র পঞ্চায়েত নির্বাচন ছাড়া সব ভোটে হেরেছেন। এ রকম দিন কি সৌমিত্র রায়েরও আসতে পারে?
আই উইল হ্যাভ নো রিগ্রেট। আমি হেরে যাওয়া মানে মমতা বন্দ্যোপাধ্যায়ের হার। আই অ্যাম জাস্ট আ সিম্বল উইথ বডি অ্যান্ড ব্লাড। আসলে প্রার্থী তো মমতা। হারলে কষ্ট হবে, তবে হাল ছেড়ে দেব না কখনও। উনি কোনও জিনিস করতে বললে কখনও না করব না। দেখুন, হেরে গিয়ে ‘ও মা গো, কী হল গো’ তো করতে পারব না! মনের আনন্দে গান গাইব। সেটা তো আমার নেশা এবং পেশা। দিদির পাশে থাকব। পালিয়ে যাব না। 
মমতা যদি বলেন, তাহলে আবার কোথাও দাঁড়াবেন তাই তো?
নিশ্চয়ই। একজন ভাল প্লেয়ার তো পর পর দু’টো ম্যাচ হারতেই পারে। একটা সময় বাংলাদেশ টিমকে কেউ গ্রাহ্যই করত না। শ্রীলঙ্কাকে কেউ গুরুত্বই দিত না। ওরা টেস্ট প্লেয়িং কান্ট্রির স্টেটাস পেত না। এখন ওদের দিকে তাকিয়ে দেখুন, কোন জায়গায় রয়েছে। খেলে খেলে তো একটা জায়গায় পৌঁছেছে। 
মানে ফর্মটা টেম্পোরারি, ক্লাসটা পার্মানেন্ট?
(জোরে হাসি) অ্যাবসোলিউটলি!